Diari Oficial de la Generalitat Valenciana


Sumari del DOGV 581, del 07-05-1987 (1987/808724)

DECRET 47/1987, de 13 d'abril, del Consell de la Generalitat Valenciana, pel qual es desenvolupa la Llei 7/1986, de 22 de desembre, sobre utilització d'aigua per a reg.
------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1987/04/13/47**

### Versions

 12/12/2002 - Actualitat  Text inicial: 08/05/1987 - 11/12/2002 

### Dades del document

Número de DOGV
:   581

Data del DOGV
:   07-05-1987

Secció del DOGV
:   DISPOSICIONS GENERALS

Número del document
:   1987/808724


Data del document
:   13-04-1987

Organisme emissor
:   Conselleria d'Agricultura, Ramaderia i Pesca

Tipus de document
:   Decret

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 12.12.2002**

**Decret 47/1987, de 13 d'abril, del Consell de la Generalitat Valenciana, pel qual es desenvolupa la Llei 7/1986, de 22 de desembre, sobre utilització d'aigua per a reg.**

**[(DOCV núm. 581 de 07.05.1987)](http://www.docv.gva.es/datos/1987/05/07/pdf/1987_808724.pdf) Ref. 0773/1987**

Publicada la Llei de la Generalitat Valenciana 7/1986, de 22 de desembre, l'objectiu fonamental de la qual és establir les mesures necessàries per a la utilització de l'aigua per a reg amb l'austeritat i l'estalvi majors, atesa la seua escassesa, cal procedir a desenvolupar-la per engegar els mecanismes oportuns per tal d'aconseguir les finalitats proposades.

S'assenyalen al present Decret les ajudes tècniques i econòmiques que l'Administració Autonòmica prestarà a les associacions d'agricultors, comunitats de regants o interessats per al foment i l'ordenació de la utilització adequada de l'aigua per a reg.

Les primeres consistiran en la redacció pels serveis tècnics de la Conselleria d'Agricultura i Pesca, amb caràcter gratuït, dels projectes d'obra o, si s'escau, dels mòduls-tipus que en garantesquen la solució òptima tècnica.

Les ajudes econòmiques que s'hi estableixen per a un aprofitament i una distribució millors dels recursos d'aigua disponibles segueixen la via de la subvenció i la del préstec, establint diversos percentatges d'aplicació a la inversió que es pretén realitzar, segons els tipus de transformació que es duga a terme i la condició del peticionari, els quals podrien arribar al màxim en els supòsits indicats en l'article vuit de la Llei.

A proposta del Conseller d'Agricultura i Pesca, i amb la deliberació prèvia del Consell de la Generalitat Valenciana, en la seua reunió del dia 13 d'abril de 1987,

DECRETE

TÍTOL I. Disposicions generals

**Article 1**

L’objecte d'aquest Decret és el desenvolupament normatiu de la Llei de la Generalitat Valenciana 7/1986, de 22 de desembre, sobre la utilització d'aigües per a reg, que es considera necessari, en una primera fase, per tal d'estimular la utilització racional de l'aigua als regadius del territori de la Comunitat Valenciana.

**Article 2**

S'encomanen a la Conselleria d'Agricultura i Pesca les funcions establertes en l'esmentada Llei i relatives a la planificació, el foment i l'ordenació de la utilització adequada de l'aigua de reg.

**Article 3**

La Conselleria d'Agricultura i Pesca procedirà a convocar públicament les associacions d'agricultors, les comunitats de regants i els altres interessats, mitjançant l'anunci que serà inserit en el Diari Oficial de la Generalitat Valenciana, perquè, dins el termini de trenta dies des de dita publicació, puguen formular quantes peticions o propostes creguen oportunes en relació a la utilització d'aigua, les quals signifiquen un aprofitament i una distribució millors dels recursos disponibles de l'aigua, dels estrictament necessaris a cada parcel·la; la implantació i l'ús de sistemes adequats a cada cultiu, que garantesquen l'estalvi d'aigua i la major rendibilitat de les inversions; l'ús compartit de les disponibilitats de l'aigua, la reducció dels cabdals i la millora subsegüent de la distribució per zones, en especial de les menys afavorides agrícolament, i la conservació o l'embassament d'aigua per a períodes d’escassesa.

**Article 4**

Les susdites peticions o propostes seran presentades a la Conselleria d'Agricultura i Pesca o a les Direccions Territorials respectives. La Direcció General de Desenvolupament Agrari, després d'estudiar-les, proposarà al Conseller d'Agricultura i Pesca l'Ordre relativa a la redacció del projecte del Pla d'utilització d'aigües per a reg o l'apreciació de la innecessarietat de redactar-lo, la qual cosa donarà lloc a les actuacions que es determinen en els Títols II, III i IV d'aquest Decret.

TÍTOL II. Actuacions a les zones amb plans d’utilització d'aigües per a reg

**Article 5**

Quan serà ordenada pel Conseller d’Agricultura i Pesca la redacció del projecte del Pla d'utilització d'aigües per a reg, aquest el prepararan, amb el contingut que estableix l'article sisé de la Llei 7/1986, de 22 de desembre, els Serveis de la Direcció Territorial corresponents, seguint les instruccions que amb aquest efecte li cursarà la Direcció General de Desenvolupament Agrari.

L'Entitat o els interessats sol·licitants podran ser requerits perquè presten la col·laboració i informació que resulte necessària o convenient per a la millor redacció del projecte. Una vegada siga finalitzada aquesta redacció, serà tramesa a la Direcció General de Desenvolupament Agrari per tal de ser revisada i per als tràmits ulteriors.

**Article 6**

Una vegada siga redactat el projecte del Pla, serà sotmès a informació pública i en particular als Ajuntaments afectats, durant un termini de trenta dies comptats a partir de l'endemà de la publicació de l'anunci en el Diari Oficial de la Generalitat Valenciana per tal que, durant aquest termini, els interessats i les organitzacions professionals agràries puguen examinar dit projecte, que serà posat a la seua disposició pels Ajuntaments en el termini indicat, i formulen les al·legacions que estimen oportunes.

**Article 7**

Vistes i informades les al·legacions rebudes, el Conseller d’Agricultura i Pesca proposarà al Consell de la Generalitat Valenciana l'aprovació definitiva del Pla d'utilització d'aigües per a reg de què es tracte, mitjançant l'oportú Decret.

TÍTOL III. Actuacions a zones sense plans d’utilització d'aigües per a reg

**Article 8**

Quan, d'acord amb el que disposen els articles tercer, apartat b), vuité i trenta de la Llei 7/1986, de 22 de desembre, la Conselleria d'Agricultura i Pesca apreciarà la innecessarietat de redactar el Pla d'utilització d'aigües per a reg a la zona corresponent, aquesta circumstància es posarà en coneixement de les associacions, les comunitats i els interessats, i se sol·licitarà, si s'escau, d'aquestes, que justifiquen que amb els sistemes de reg que pretenen es produeix la reducció de la quantitat d'aigua que utilitzen, sense minva de la capacitat productiva dels terrenys.

**Article 9**

Si es produïa dita justificació, la Direcció General de Desenvolupament Agrari proposaria al Conseller d'Agricultura i Pesca l'aprovació de la Ordre corresponent, que serà publicada en el Diari Oficial de la Generalitat Valenciana, per la qual es concedirà la prestació d'ajudes tècniques i econòmiques que resulten procedents.

**Article 10**

L'esmentada Ordre explicitarà, també, les mesures o els sistemes de racionalització, així com les obres i actuacions a realitzar.

TITOL IV. Foment de la utilització adequada de l'aigua

CAPITOL I. Ajudes tècniques

**Article 11**

La Direcció General de Desenvolupament Agrari, una vegada es produesca l'aprovació del Decret relatiu al Pla d'utilització d'aigua per a reg o l'Ordre aprovatòria de la racionalització a què fan referència respectivament els articles seté i deu d'aquest Decret, prestarà l'ajuda tècnica pertinent als interessats.

**Article 12**

Amb aquest efecte, el susdit centre directiu donaria les instruccions i ordres pertinents a les Direccions Territorials per a la redacció dels projectes d'obra o, si s'escau, dels mòduls-tipus, si així resulta procedent, que garantesquen la solució tècnica òptima.

**Article 13**

La Direcció General de Desenvolupament Agrari, a proposta de la Direcció Territorial corresponent, procedirà, si s'escau, a l'aprovació dels projectes tècnics o mòduls-tipus aplicables esmentats.

**Article 14**

Produïda i notificada dita aprovació, correspondrà a l'associació o comunitat de regants procedir a contractar, pel seu compte, l'execució de les obres contingudes en dits projectes o mòduls-tipus, així com la designació del facultatiu que haurà d'assumir-ne la responsabilitat de la direcció.

**Article 15**

Per tal d'aconseguir la desitjable concorrència de licitadors, sense perjudici de garantir la celeritat en el procés de contractació, dites associacions o comunitats de regants hauran de complir les condicions que, per salvaguardar aquests principis de concorrència i celeritat, establesca la Conselleria d'Agricultura i Pesca.

**Article 16**

Una vegada siguen adjudicades les obres de què es tracte i en siga designat el director, seran posades aquestes circumstàncies en coneixement de la Direcció Territorial i, a proposta d'aquesta, la Direcció General de Desenvolupament Agrari designarà el tècnic que haja de supervisar l'execució de les obres. Aquest tècnic haurà, almenys mensualment i mentre dure la susdita execució, d'emetre els oportuns informes relatius a la marxa de l'execució de les obres i a la congruència d'aquestes amb el projecte aprovat.

Les modificacions que siga necessari introduir en el projecte hauran de ser autoritzades per la Direcció General de Desenvolupament Agrari, amb la sol·licitud prèvia justificada de les associacions, les comunitats de regants o els interessats.

CAPÍTOL II. Ajudes econòmiques ****[1]****

DISPOSICIÓ TRANSITÒRIA

Les associacions d'agricultors i les comunitats de regants que, amb anterioritat a la publicació de la Llei 7/1986, de 22 de desembre, sobre la utilització d'aigües per a reg, tinguen en el seu poder projectes visats relatius a obres tendents a garantir la utilització òptima de l'aigua podran presentar-los a les dependències assenyalades en l'article quart d'aquest Decret i, amb la supervisió prèvia, aprovació i acceptació del pressupost corresponent, podran ser tinguts en compte a l'efecte del que disposa el Títol IV d'aquest Decret.

DISPOSICIONS FINALS

**Primera**

S'autoritza el Conseller d'Agricultura i Pesca perquè adopte quantes disposicions siguen necessàries per a l'aplicació i el desenvolupament del que disposa aquest Decret.

**Segona**

Aquest Decret entrarà en vigor l'endemà de la publicació en el Diari Oficial de la Generalitat Valenciana.

València, 13 d'abril de 1987.

El President de la Generalitat

JOAN LERMA I BLASCO

El Conseller d'Agricultura i Pesca,

LLUIS FONT DE MORA MONTESINOS

---

****[1]****Derogat per la **[Llei 8/2002, de 5 de desembre](http://www.docv.gva.es/index.php?id=26&sig=5514/2002&url_lista=&CHK_TEXTO_LIBRE=1&tipo_search=legislacion&num_tipo=6&TD=Llei&SOLO_NUMERO_DISPOSICION=8&ANYO_DISPOSICION=2002)**, d’Ordenació i Modernització de les Estructures Agràries de la Comunitat Valenciana (DOCV núm. 4.396, d’11.12.2002) Ref. Base de dades 5514/2002.


Còpia Permalink ELI